Per la Resolució CLT/37/2020, de 13 de gener (DOGC núm. 8045, de 20.1.2020), es va publicar la convocatòria per a la concessió d'ajuts a projectes culturals, en règim de concurrència no competitiva, en les modalitats d'aportacions reintegrables i subvencions.
L'apartat 7 de la Resolució esmentada estableix el següent:
Correspon a la persona titular de la presidència del Consell d'Administració de l'Institut Català de les Empreses Culturals resoldre sobre la concessió o denegació de les subvencions, a través d'una resolució que s'ha de dictar i publicar en el termini màxim de cinc mesos a comptar de l'endemà de la data de publicació de la convocatòria.
Les propostes provisionals de concessió i les resolucions de les subvencions es publiquen al Tauler electrònic de l'Administració de la Generalitat de Catalunya [URL], sens perjudici que es puguin utilitzar addicionalment altres mitjans electrònics.
A la publicació de la Resolució ha de constar que aquesta no exhaureix la via administrativa i que es pot interposar un recurs d'alçada davant la persona titular del Departament de Cultura en el termini d'un mes.
Transcorregut el termini màxim de cinc mesos sense que s'hagi dictat i publicat l'Acord, les persones sol·licitants poden entendre desestimades les seves sol·licituds per silenci administratiu".
La base general 13 de la Resolució CLT/2818/2015, de 26 de novembre, per la qual es dona publicitat a l'Acord del Consell d'Administració de l'Institut Català de les Empreses Culturals pel qual s'aproven les bases generals reguladores dels procediments per a la concessió d'ajuts en règim de concurrència, estableix que la persona titular de la presidència del Consell d'Administració de l'Institut Català de les Empreses Culturals, a proposta de la persona titular de la direcció de l'Institut, ha de resoldre en el termini màxim de cinc mesos a comptar de l'endemà de la data de publicació de la convocatòria.
En el cas que es tracti d'un procediment de concurrència no competitiva en què es resolen les sol·licituds d'ajuts de manera independent, el termini esmentat es compta des de la presentació de la sol·licitud d'ajut.
La Resolució s'ha de notificar a les persones interessades amb els mateixos mitjans i amb les mateixes condicions i efectes que preveu la base 12.3 per a la notificació de les resolucions d'inadmissió i desistiment.
Atès que les sol·licituds que es presenten a la convocatòria per a la concessió d'ajuts a projectes culturals, en règim de concurrència no competitiva, en les modalitats d'aportacions reintegrables i subvencions, es resolen de manera independent i, per tant, el termini màxim per resoldre-les és de cinc mesos a comptar de la presentació de la sol·licitud d'ajut,
Modificar l'apartat 7 de la Resolució CLT/37/2020, de 13 de gener, de convocatòria per a la concessió d'ajuts a projectes culturals, en règim de concurrència no competitiva, en les modalitats d'aportacions reintegrables i subvencions (ref. BDNS 492064), que passa a tenir la redacció següent:
Correspon a la persona titular de la presidència del Consell d'Administració de l'Institut Català de les Empreses Culturals resoldre sobre la concessió o denegació dels ajuts, a través d'una resolució que s'ha de dictar i notificar en el termini màxim de cinc mesos a comptar de l'endemà de la presentació de la sol·licitud d'ajut.
Les propostes provisionals de concessió i les resolucions dels ajuts es notifiquen individualment a les persones beneficiàries mitjançant el sistema corporatiu de notificació electrònica de la Generalitat.
A la notificació de la Resolució ha de constar que aquesta no exhaureix la via administrativa i que es pot interposar un recurs d'alçada davant la persona titular del Departament de Cultura en el termini d'un mes.
Transcorregut el termini màxim de cinc mesos sense que s'hagi dictat i notificat la Resolució, les persones sol·licitants poden entendre desestimades les seves sol·licituds per silenci administratiu".